SL Uradni list Evropske unije L 346/26

IZVEDBENA UREDBA KOMISIJE (EU) št. 1278/2014

z dne 1. decembra 2014

o spremembi uredb (ES) št. 967/2006, (ES) št. 828/2009, (ES) št. 891/2009 in Izvedbene uredbe (EU) št. 75/2013

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 144(c), člena 144(j), člena 178(b), člena 178(f), člena 178(h), člena 180, člena 182(4) in člena 192(5) Uredbe,

ob upoštevanju naslednjega:

(1) Uredba (EU) št. 1308/2013 določa podaljšanje režima kvot za sladkor do 30. septembra 2017 in uvaja spremembe v navedeni sistem. Zato je treba prilagoditi nekatere uredbe v sektorju sladkorja.

(2) Zaradi jasnosti je treba spremeniti člen 4(1)(a) Uredbe Komisije (ES) št. 967/2006 (2) tako, da popolnoma ustreza členu 140(1)(b) Uredbe (EU) št. 1308/2013, ki določa, da je treba industrijski sladkor, industrijsko izoglukozo ali industrijski inulinski sirup uporabniku dobaviti najpozneje 30. novembra naslednjega tržnega leta.

(3) Uredba (ES) št. 967/2006 določa rok za obvestila držav članic Komisiji o količinah, ki jih podjetja prenesejo v okviru člena 141 Uredbe (EU) št. 1308/2013. Zaradi novih datumov za obvestila, ki jih podjetja predložijo državam članicam, ki so določeni v navedenem členu, je treba roke iz člena 17 Uredbe (ES) št. 967/2006 ustrezno prilagoditi.

(4) Uredba Komisije (ES) št. 828/2009 (3) določa pravila za uvoz sladkornih proizvodov iz tarifne številke 1701 na podlagi preferencialnih sporazumov do tržnega leta 2014/2015. Člen 4(4) navedene uredbe določa seznam dokumentov, ki morajo biti priloženi zahtevkom za uvozna dovoljenja, določa pa tudi, da se izvozna dovoljenja lahko nadomestijo z overjenimi kopijami. Ob upoštevanju tehničnega razvoja in za poenostavitev postopkov bi bilo treba pod določenimi pogoji dovoliti elektronski prenos izvoznih dovoljenj.

(5) Glede na to, da za uvoz v okviru nekaterih preferencialnih režimov omejena kvotna količina ne velja, je primerno poenostaviti carinske postopke tako, da se dovoli običajna raven strpnosti do največ 5 % dovoljenj za preferencialni uvoz sladkorja.

(6) Uredba Komisije (EU) št. 1006/2011 (4) je spremenila Uredbo Sveta (EGS) št. 2658/87 (5) s spremembo nekaterih oznak KN, ki se uporabljajo za sladkor. Proizvodom, zajetim v Uredbi (ES) št. 828/2009 in Uredbi Komisije (ES) št. 891/2009 (6), so že bile dodeljene nove oznake KN, ki jih carinski organi držav članic že uporabljajo v praksi. Zato je primerno oznake KN iz navedenih uredb tehnično prilagoditi.

(7) Komisija je razvila informacijski sistem, ki omogoča elektronsko upravljanje dokumentov in postopkov v okviru lastnih notranjih delovnih postopkov in odnosov z organi, pristojnimi za skupno kmetijsko politiko. Šteje se, da se obveznosti obveščanja iz Uredbe (ES) št. 828/2009 lahko izpolnijo prek navedenega sistema v skladu z Uredbo Komisije (ES) št. 792/2009 (7).

(8) Glede na tržne razmere in napovedi, ki so prevladovale takrat, je Izvedbena uredba Komisije (EU) št. 75/2013 (8) določila neuporabo dodatnih uvoznih dajatev za nekatere proizvode iz sladkorja do konca tržnega leta 2014/2015. Glede na podaljšanje sistema kvot za sladkor in glede na to, da se tržne napovedi bistveno ne spremenijo do konca sistema kvot, bi bilo neuporabo dodatnih uvoznih dajatev za navedene proizvode iz sladkorja treba podaljšati do 30. septembra 2017.

(9) Uredbe (ES) št. 967/2006, (ES) št. 828/2009, (ES) št. 891/2009 in Izvedbeno uredbo (EU) št. 75/2013 bi bilo zato treba ustrezno spremeniti.

(10) Upravljalni odbor za skupno ureditev kmetijskih trgov ni dal svojega mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1

Spremembe Uredbe (ES) št. 967/2006

Uredba (ES) št. 967/2006 se spremeni:

1. v členu 4(1) se točka (a) nadomesti z naslednjim: „(a) dobavljene predelovalcu najpozneje 30. novembra naslednjega tržnega leta, da bi se uporabile pri proizvodnji proizvodov iz Priloge;“ ;

2. v členu 17 se točki (a) in (b) nadomestita z naslednjim: „(a) najpozneje 15. septembra količine pesnega sladkorja, inulinskega sirupa in trsnega sladkorja iz tekočega tržnega leta, ki se prenesejo v naslednje tržno leto;“ .

Člen 2

Spremembe Uredbe (ES) št. 828/2009

Uredba (ES) št. 828/2009 se spremeni:

1. člen 4 se spremeni: (a) v odstavku 4 se doda naslednji pododstavek: „Elektronska kopija ali faksimile izvoznih dovoljenj iz točke (b) prvega pododstavka ali overjenih kopij iz drugega pododstavka se lahko predloži namesto izvirnikov v podporo zahtevkom za uvozno dovoljenje, če je vlagatelj predložil izvirnike pri pristojnih organih države članice na mestu carinjenja uvoznega dovoljenja pred carinjenjem blaga, za katero velja uvozno dovoljenje, izdano na podlagi elektronske kopije ali faksimila.“ ; (b) v odstavku 6 se izraz „dokument“ nadomesti z besedilom „izvirnik, elektronski dokument ali dokument faksimile“; (c) doda se naslednji odstavek 7: „7. Člen 48(1) in (4) Uredbe (ES) št. 376/2008 se ne uporablja, kadar je količina sladkorja, ki se uvozi v skladu s to uredbo, za ne več kot 5 % večja od količine, navedene v uvoznem dovoljenju. Za dodatno količino se šteje, da je bila uvožena v skladu z navedenim dovoljenjem“ ;

2. člen 8 se spremeni: (a) v prvem odstavku se oznaka KN „1701 11 10“ nadomesti z „1701 13 10, 1701 14 10“, (b) v drugem odstavku se oznaka KN „1701 11 90“ nadomesti z „1701 13 90, 1701 14 90“;

3. v členu 9 se odstavek 6 nadomesti z naslednjim: „6. Obvestila iz te uredbe se pošljejo v skladu z Uredbo Komisije (ES) št. 792/2009 (9). .

Člen 3

Spremembe Uredbe (ES) št. 891/2009

Uredba (ES) št. 891/2009 se spremeni:

1. v členu 13(1) se oznaka KN „1701 11 90“ nadomesti z „1701 13 90, 1701 14 90“;

2. v delu I Priloge I se oznaka KN „1701 11 10“ nadomesti z „1701 13 10 in 1701 14 10“.

Člen 4

Sprememba Izvedbene uredbe (EU) št. 75/2013

V členu 1 Izvedbene uredbe (EU) št. 75/2013 se „30. septembra 2015“ nadomesti s „30. septembra 2017“.

Člen 5

Začetek veljavnosti

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 1. decembra 2014 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Uredba Komisije (ES) št. 967/2006 z dne 29. junija 2006 o podrobnih izvedbenih pravilih za Uredbo Sveta (ES) št. 318/2006 glede proizvodnje izvenkvotnega sladkorja v sektorju sladkorja (UL L 176, 30.6.2006, str. 22).

(3) Uredba Komisije (ES) št. 828/2009 z dne 10. septembra 2009 o podrobnih pravilih za izvajanje uvoza in prečiščevanja proizvodov iz tarifne številke 1701 v sektorju sladkorja v okviru preferencialnih sporazumov za tržna leta od 2009/2010 do 2014/2015 (UL L 240, 11.9.2009, str. 14).

(4) Uredba Komisije (EU) št. 1006/2011 z dne 27. septembra 2011 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi (UL L 282, 28.10.2011, str. 1).

(5) Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).

(6) Uredba Komisije (ES) št. 891/2009 z dne 25. septembra 2009 o odprtju in upravljanju nekaterih tarifnih kvot Skupnosti v sektorju sladkorja (UL L 254, 26.9.2009, str. 82).

(7) Uredba Komisije (ES) št. 792/2009 z dne 31. avgusta 2009 o določitvi podrobnih pravil za pošiljanje informacij in dokumentov držav članic Komisiji pri izvajanju skupnih tržnih ureditev, sheme neposrednih plačil, promocije kmetijskih proizvodov in shem, ki veljajo za najbolj oddaljene regije in manjše egejske otoke (UL L 228, 1.9.2009, str. 3).

(8) Izvedbena uredba Komisije (EU) št. 75/2013 z dne 25. januarja 2013 o odstopanju od Uredbe (ES) št. 951/2006 v zvezi z uporabo reprezentativnih cen in dodatnih uvoznih dajatev za nekatere proizvode v sektorju sladkorja in o razveljavitvi Izvedbene uredbe (EU) št. 892/2012 o določitvi reprezentativnih cen in dodatnih uvoznih dajatev za nekatere proizvode v sektorju sladkorja za tržno leto 2012/2013 (UL L 26, 26.1.2013, str. 19).

(9) Uredba Komisije (ES) št. 792/2009 z dne 31. avgusta 2009 o določitvi podrobnih pravil za pošiljanje informacij in dokumentov držav članic Komisiji pri izvajanju skupnih tržnih ureditev, sheme neposrednih plačil, promocije kmetijskih proizvodov in shem, ki veljajo za najbolj oddaljene regije in manjše egejske otoke (UL L 228, 1.9.2009, str. 3).“